การบินไทย กลับมามีกำไรสุทธิกว่า 55,000 ล้านบาท ผลจากการปรับโครงสร้างหนี้
นายปิยสวัสดิ์ อัมระนันทน์ ประธานคณะผู้บริหารแผนฟื้นฟูกิจการ บริษัท การบินไทย จำกัด (มหาชน)  เปิดเผยถึงผลการดำเนินงานของบริษัท และบริษัทย่อย ในปี 2564 ว่า บริษัทฯ มีรายได้รวมทั้งสิ้น 23,747 ล้านบาท ต่ำกว่าปีก่อน 24,684 ล้านบาท คิดเป็นร้อยละ 51 สาเหตุหลักเกิดจากรายได้จากการขนส่งผู้โดยสารและสินค้าลดลง 24,599 ล้านบาท หรือร้อยละ 59.9 รายได้จากการบริการอื่นๆ ลดลง 1,545 ล้านบาท คิดเป็นร้อยละ 23.2 เนื่องจากมาตรการจำกัดการเดินทางระหว่างประเทศ ทั้งของประเทศไทยและประเทศต่างๆ แต่มีรายได้อื่นเพิ่มขึ้น 1,460 ล้านบาท ส่วนใหญ่เป็นการรับรู้รายได้ที่เกิดจากข้อตกลงระงับข้อพิพาทเรียกร้องค่าเสียหายที่เกี่ยวข้องกับการชำรุดของเครื่องยนต์ โดยมีค่าใช้จ่ายในการดำเนินงานรวมทั้งสิ้น 43,449 ล้านบาท ต่ำกว่าปีก่อน 40,396 ล้านบาท คิดเป็นร้อยละ 48.2 เนื่องจากค่าใช้ง่ายดำเนินงานที่แปรผันตามปริมาณการผลิตและ/หรือปริมาณการขนส่งลดลง และมีการดำเนินการเพื่อลดค่าใช้ง่ายตามแผนฟื้นฟูกิจการ แต่ยังไม่เพียงพอที่จะชดเชยรายได้ที่สูญเสียไปจากการที่ไม่สามารถทำการบินได้ตามปกติส่งผลให้ขาดทุนจากการดำเนินงานก่อนต้นทุนทางการเงินไม่รวมรายการที่เกิดขึ้นครั้งเดียว 19,702 ล้านบาท แต่ขาดทุนลดลงจากปีก่อน 15,712 ล้านบาท นอกจากนั้น ยังมีต้นทุนทางการเงินจำนวน 9,490 ล้านบาท ลดลงจากปีก่อน 2,704 ล้านบาท อย่างไรก็ดี บริษัทและบริษัทย่อย มีรายการที่เกิดขึ้นครั้งเดียว-สุทธิ เป็นรายได้รวม 81,525 ล้านบาท ส่วนใหญ่เกิดจากกำไรจากการปรับโครงสร้างหนี้ การปรับโครงสร้างองค์กรและโครงสร้างค่าตอบแทนบุคลากรและกำไรจากการขายเงินลงทุนและทรัพย์สิน ส่งผลให้บริษัทและบริษัทย่อย มีผลการดำเนินงานในปี 2564 กำไรสุทธิ จำนวน 55,113 ล้านบาท ขณะที่ปีก่อนขาดทุนสุทธิ 141,180 ล้านบาท โดยเป็นกำไรสุทธิส่วนที่เป็นของบริษัทใหญ่ 55,118 ล้านบาท คิดเป็นกำไรต่อหุ้น 25.25 บาท ในขณะที่ปีก่อนขาดทุนต่อหุ้น 64.67 บาท ณ วันที่ 31 ธันวาคม 2564 บริษัทและบริษัทย่อย มีสินทรัพย์รวมจำนวน 161,219 ล้านบาท ลดลงจากวันที่ 31 ธันวาคม 2563 จำนวน 48,078 ล้านบาท หนี้สินรวมมีจำนวน 232,470 ล้านบาท ลดลงจาก ณ วันที่ 31 ธันวาคม 2563 จำนวน 105,492 ล้านบาท ส่วนของผู้ถือหุ้นของบริษัทและบริษัทย่อยติดลบจำนวน 71,251 ล้านบาท ติดลบลดลงจาก ณ วันที่ 31 ธันวาคม 2563 จำนวน 57,414 ล้านบาท เนื่องจากปี 2564 บริษัทและบริษัทย่อย มีกำไรสุทธินอกจากนี้ บริษัทการบินไทย อยู่ระหว่างการจัดหาสินเชื่อใหม่วงเงิน 25,000 ล้านบาทจากสถาบันการเงิน เพื่อนำมาเป็นเงินทุนสนับสนุนการฟื้นฟูกิจการในปี 2565 ซึ่งคาดว่าจะลงนามสัญญาสินเชื่อใหม่ได้ภายในเดือนมีนาคมนี้ รวมถึงจัดทำร่างแก้ไขแผนฟื้นฟูกิจการ โดยปรับปรุงสาระสำคัญเรื่องโครงสร้างสินเชื่อใหม่ที่ไม่ก่อภาระต่อภาครัฐในการสนับสนุน และการปรับโครงสร้างทุนซึ่งจะทำให้ส่วนของผู้ถือหุ้นกลับมาเป็นบวกได้เร็วขึ้น โดย บริษัทฯ จะยื่นการแก้ไขแผนต่อเจ้าพนักงานพิทักษ์ทรัพย์ตามขั้นตอนของกฎหมายภายในเดือนมีนาคมนี้เช่นกัน